als_Latn dik_Latn sag_Latn
Prezantohet drafti për strategjinë kundër korrupsionit/ Rama: Ekonomia, në limitet e rrezikut të humbjes së ekuilibrit (Burimi: GazetaTema, www.gazetatema.net)
Prezantohet drafti për strategjinë kundër korrupsionit/ Rama: Ekonomia, në limitet e rrezikut të humbjes së ekuilibrit
Kryeministri Edi Rama, ndërsa ka folur në konferencën për strategjinë kombëtare kundër korrupsionit, ka thënë se ekonomia jonë është në limitet e rrezikut të humbjes së ekuilibrit.
Sipas tij, qeveria e shkuar e ka lejuar korrupsionin më shumë se çdo qeveri tjetër.
“Është bërë si një ritual që përsëritet që duhet të luftojmë korrupsionin, por ai është shumë i shpejtë dhe shumë më efikas se institucionet. Është pozitive që në ditën Ndërkombëtare Kundër Korrupsionit, që përkon me 100 ditët e parë të qeverisë, të kemi gati një strategji kombëtare kundër korrupsionit. Çdo qeveri e ka pasur një strategji të tillë dhe unë uroj që kjo të jetë e fundit dhe më fitimtarja.
Ne jemi në fund të tabelës europiane në tabelën për korrupsion dhe sot, në vigjilje të marrjes së statusit kandidat, kjo trashëgimi e hidhur nuk ndihmon për të zmbrapsur skepticizmin e disa vendeve anëtare. Qeveria mund të kritikohet për shumë gjëra, por nuk mund të kritikohet për sa ka folur për korrupsionin. Qeveria e kaluar ka qënë qeveria që e ka lejuar korrupsionin më shumë se çdo qeveri tjetër. Fjalët kundër korrupsionit jo vetëm nuk mjaftojnë, por nëse teprohen, krijojnë një “jorgan” të ngrohtë që shërben për ta mbuluar.
Nëse ka diçka që e dallon qartë korupsionin në Shqipëri, është fakti që në Shqipëri korrupsioni është në çdo qelizë të organizmit të shtetit. Jo pak raste tregojnë se shembujt janë të pamjaftueshëm dhe bëjnë transferimin e pushtetit të korrupsionit. Sot ne vazhdojmë të vuajmë pasoja të rënda nga korrupsioni për shkak se në vite kemi gabuar në reformat strukturore. Strukturalisht Shqipëria është reformuar pak dhe është deformuar shumë. Reformat strukturore ndihmojnë më shumë se sa shembujt e ndryshimit të mendësisë”, u shpreh Rama.
Draftin e parë të strategjisë kombëtare kundër korrupsionit, e ka prezatuar ministri i Shtetit për Çështjet Lokale, Bledar Çuçi, i cili u shpreh se lufta kundër korrupsionit është prioritet bazë i qeverisë Rama dhe se kanë nisur konsultimet e para të cilat do të vijojnë duke bërë pjesë të gjithë aktorët.
“Dokumenti i strategjisë do të jetë i shkurtër por dinjitoz. Ai do të bëj të mundur që lufta kundër korrupsionit të jetë e matshme. Proçesi i hartimit të strategjisë do të jetë i hapur, institucionet do përfaqësohen do të japin mendimet e tyre”, u shpreh Çuçi.
09.12.2013
Burimi: GazetaTema
als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn